KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista Varojärjestelmä nro 4-5/2012 /* COM/2012/0349 final - 2012/ () */





SISÄLLYSLUETTELO 1........... Johdanto……………………………………………………………………………..2 2........... Maataloustukirahaston käyttötarkoitukseensa sidotut tulot…………………………2 3........... Väliaikaisista rakenneuudistusmääristä peräisin olevat tulot (sokeriala)…………….3 4........... Kuvaus maataloustukirahaston vuoden 2012 talousarvion alustavasta toteutumisesta3 5........... Maataloustukirahaston käyttötarkoitukseensa sidottujen tulojen toteutuminen.................... 6 6........... Väliaikaisista rakenneuudistusmääristä peräisin olevien tulojen toteutuminen (sokeriala)..... 7 7. Sokerialan rakenneuudistusrahaston toteutuminen............................................................ 7 8........... Päätelmät....................................................................................................................... 7 LIITE 1: || Maataloustukirahaston määrärahojen alustava käyttö 31.3.2012 asti 1. Johdanto Liitteessä 1 esitetään talousarvion tosiasiallisen toteutumisen taso 16. lokakuuta 2011 ja 31. maaliskuuta 2012 välisenä aikana suhteessa indikaattorin osoittamaan menoprofiiliin. Toteutumisen taso on määritelty neuvoston asetuksen (EY) N:o 1290/2005[1] 20 artiklan säännösten perusteella. 2. Maataloustukirahaston käyttötarkoitukseensa sidotut tulot Yhteisen maatalouspolitiikan rahoituksesta annetun neuvoston asetuksen (EY) N:o 1290/2005 34 artiklan säännösten mukaan tulot, jotka saadaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksien perusteella ja maidon lisämaksuista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Kyseisten säännösten mukaan käyttötarkoitukseensa sidottuja tuloja voidaan käyttää jäsenvaltioille aiheutuneisiin maataloustukirahaston menoihin. Jos osa tuloista jää käyttämättä, kyseinen osuus siirretään automaattisesti seuraavaan varainhoitovuoteen[2]. Maataloustukirahaston vuoden 2012 talousarvio sisälsi sekä komission viimeisimmän arvion määrärahoista, jotka tarvittiin ennakoitujen markkinatoimenpiteiden ja suorien tukien rahoittamiseksi, että arviot käyttötarkoitukseensa sidotuista tuloista, joita ennakoitiin kerättävän kyseisen varainhoitovuoden kuluessa, kuten myös edelliseltä varainhoitovuodelta siirretyt käyttämättä jääneet käyttötarkoitukseensa sidotut tulot. Komissio otti maataloustukirahaston vuoden 2012 talousarviomäärärahojen määrää koskevassa ehdotuksessaan huomioon käyttötarkoitukseensa sidottujen tulojen ennakoidun kokonaismäärän ja pyysi vuonna 2012 määrärahoja, joiden määrä on laskettu vähentämällä arvioidut käyttötarkoitukseensa sidotut tulot maataloustukirahastolle arvioitujen menojen määrästä. Budjettivallan käyttäjä hyväksyi maataloustukirahaston uuden talousarvion ja otti huomioon käyttötarkoitukseensa sidottujen tulojen ennakoidun määrän. Vuoden 2012 talousarviota laadittaessa komissio arvioi käyttötarkoitukseensa sidottujen tulojen määrän olevan 1 010 miljoonaa euroa. Tarkemmin voidaan todeta seuraavaa: – Käyttötarkoitukseensa sidotuista tuloista varainhoitovuoden 2012 kuluessa kertyväksi määräksi arvioitiin 805 miljoonaa euroa. Sääntöjenmukaisuustarkastuksia koskevien päätösten mukaisesti tehdyistä oikaisuista arvioitiin saatavan 600 miljoonaa euroa ja sääntöjenvastaisuuksien perusteella 150 miljoonaa euroa. Maidon lisämaksusta saataviksi tuloiksi arvioitiin 55 miljoonaa euroa. – Varainhoitovuodelta 2011 varainhoitovuodelle 2012 siirrettäväksi käyttötarkoitukseensa sidottujen tulojen määräksi arvioitiin 205 miljoonaa euroa. Vuoden 2012 talousarviossa komissio jakoi nämä 1 010 miljoonan euron käyttötarkoitukseensa sidotut tulot kahteen järjestelmään seuraavasti: – 310 miljoonaa euroa hedelmä- ja vihannesalan tuottajaorganisaatioiden toimintarahastoihin, ja – 700 miljoonaa euroa tilatukijärjestelmään. Budjettivallan käyttäjän näihin kahteen järjestelmään myöntämät määrärahat olivat lopulta 496 miljoonaa euroa ja 30 472 miljoonaa euroa komission ehdotuksen mukaisesti. Hyväksyttyjen määrärahojen ja edellä mainittujen käyttötarkoitukseensa sidottujen tulojen summa vastaa hedelmä- ja vihannesalan tuottajaorganisaatioiden toimintarahastoja varten arvioitujen 806 miljoonan euron ja tilatukijärjestelmää varten arvioitujen 31 172 miljoonan euron käytettävissä olevia kokonaismäärärahoja. Liitteessä 1, jossa esitetään vuoden 2012 talousarvion alustava toteutuminen 31. maaliskuuta 2012 asti ulottuvalla jaksolla, näiden kahden alan hyväksytyt määrärahat on sisällytetty hedelmä- ja vihannesalan 788 miljoonan euron ja tuotannosta irrotettujen suorien tukien 37 189 miljoonan euron talousarviomäärärahoja koskeviin lukuihin ottamatta huomioon edellä mainittuja käyttötarkoitukseensa sidottuja tuloja. Kun näiden kahden alan käyttötarkoitukseensa sidotut tulot otetaan mukaan, vuoden 2012 talousarviossa ennakoidut kokonaismäärärahat nousevat 1 098 miljoonaan euroon hedelmä- ja vihannesalalla ja 37 889 miljoonaan euroon tuotannosta irrotettujen suorien tukien osalta. 3. Väliaikaisista rakenneuudistusmääristä peräisin olevat tulot (sokeriala) Sokerialan väliaikaisia rakenneuudistusmääriä kohdellaan käyttötarkoitukseensa sidottuina tuloina sokerin rakenneuudistustuen ja muiden sokerin rakenneuudistusrahaston tukien rahoittamiseksi. Markkinointivuosien 2006/2007, 2007/2008 ja 2008/2009 osalta kyseiset määrät, jotka liittyivät toimijoilla kussakin jäsenvaltiossa olevien sokerin, inuliinisiirapin ja isoglukoosin määrällisiin kiintiöihin, maksettiin rahastolle. Vuoden 2012 talousarviota laadittaessa arvioitiin, että varainhoitovuodelta 2011 varainhoitovuodelle 2012 siirrettävä määrä on 832,2 miljoonaa euroa. 4. Kuvaus maataloustukirahaston vuoden 2012 talousarvion alustavasta toteutumisesta Liitteessä 1 esitetään talousarvion alustavan toteutumisen taso 16. lokakuuta 2011 ja 31. maaliskuuta 2012 välisenä aikana. Toteutumisen tasoa verrataan indikaattoriin perustuvaan menoprofiiliin, joka määriteltiin neuvoston asetuksen (EY) N:o 1290/2005 20 artiklan säännösten perusteella. Seuraavassa on lyhyt kuvaus tosiasiallisen ja odotetun toteutumistason välisistä merkittävimmistä eroista vuoden 2012 talousarvion eräiden momenttien osalta. 4.1. Markkinatoimenpiteet Maatalousmarkkinoiden interventioihin osoitettujen määrärahojen käyttö 31. maaliskuuta 2012 oli indikaattorin osoittaman tason mukaan 253,6 miljoonaa euroa enemmän kuin hyväksytyt talousarviomäärärahat. Ero johtuu pääasiassa elintarvikeapuohjelmista, viinialasta sekä hedelmä- ja vihannesalasta. Samaan aikaan muilla aloilla esiintyi vähäistä alikäyttöä. 4.1.1. Elintarvikeapuohjelmat (+ 31,4 miljoonaa euroa) Tämänhetkinen ylikäyttö indikaattorin 31. maaliskuuta 2012 osoittamaan tasoon verrattuna johtuu vuoden 2011 ohjelman hallinnointiin liittyvistä jäsenvaltioiden hallinto- ja kuljetuskustannuksista, jotka maksettiin ja ilmoitettiin vuonna 2012, ja rasvattoman maitojauheen odotettua nopeammasta poistamisesta interventiovarastoista jaettavaksi vähävaraisimmille henkilöille unionissa. Nopeampi täytäntöönpano ei aiheuta riskiä talousarviomäärärahojen ylittymisestä. Niiden määräksi näiden ohjelmien osalta on vahvistettu 500 miljoonaa euroa. 4.1.2. Hedelmät ja vihannekset (+ 105,7 miljoonaa euroa hyväksyttyihin määrärahoihin verrattuna) Hyväksyttyjen määrärahojen osalta tämä toteutumistaso johtuu pääasiassa tuottajaorganisaatioiden toimintarahastoja koskevan järjestelmän menoista, jotka rahoitetaan sekä talousarvion hyväksytyistä määrärahoista että tämän järjestelmän vuoden 2012 talousarvion käyttötarkoitukseensa sidotuista tuloista (ks. lisätietoja edellä 2 kohdassa). Tämä toteutumistaso johtuu siitä, että 31. maaliskuuta 2012 asti ulottuvan jakson indikaattoria on sovellettu talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot. Lisäksi jäsenvaltioiden maksuvauhti oli tarkasteltavana ajankohtana nopeampaa kuin tuottajaryhmittymien esihyväksyntää varten myönnettäville tuille vahvistetun indikaattorin taso. Tässä vaiheessa komissio ennakoi, että tästä järjestelmästä vuonna 2012 aiheutuvat menot ovat suuremmat kuin vuoden 2012 talousarvioon sisältyvät vastaavat määrärahat. Sen vuoksi komissio katsoo, että tämän alan käytettävissä olevat kokonaismäärärahat riittävät kattamaan menot, joita jäsenvaltioille ennakoidaan aiheutuvan vuonna 2012. Lukijalle tiedoksi, että komissio otti vuodesta 2010 alkaen käyttöön liitteessä 1 esitetyssä alustavaa täytäntöönpanoa koskevassa taulukossa alaviitteen *. Alaviite osoittaa sen, mikä olisi tilanne, jos indikaattoria olisi 31. maaliskuuta 2012 sovellettu tämän alan rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tämän alan käytettävissä olevat ennakoidut kokonaismäärärahat koostuvat talousarvion 788 miljoonan euron hyväksytyistä määrärahoista ja tämän alan käyttötarkoitukseensa sidotuista tuloista, jotka ovat arviolta 310 miljoonaa euroa. Näin ollen jos indikaattoria olisi sovellettu tämän alan käytettävissä oleviin ennakoituihin 1 098 miljoonan euron kokonaismäärärahoihin, havaittu ylikäyttö olisi ollut pienempi eli 12,3 miljoonaa euroa. 4.1.3. Viinialan tuotteet (+ 115,4 miljoonaa euroa) Tämänhetkinen ylikäyttö indikaattorin 31. maaliskuuta 2012 osoittamaan tasoon verrattuna johtuu siitä, että jäsenvaltiot ovat maksaneet viinialan kansallisiin tukiohjelmiin tarkoitetut maksut aiempaa nopeammassa tahdissa. Kyseisten ohjelmien nopeampi täytäntöönpano ei aiheuta riskiä talousarviomäärärahojen ylittymisestä, sillä ne vastaavat kyseisten ohjelmien osalta annetussa lainsäädännössä vahvistettuja rahoitusta koskevia enimmäismääriä. 4.2. Suorat tuet Suoria tukia koskevien määrärahojen käyttö ylitti indikaattorin tason 1 152,1 miljoonalla eurolla 31. maaliskuuta 2012. 4.2.1. Tuotannosta irrotetut suorat tuet (+ 987,3 miljoonaa euroa hyväksyttyihin määrärahoihin verrattuna) Hyväksyttyjen määrärahojen osalta tilatukijärjestelmän määrärahat on ylitetty. Se johtuu siitä, että indikaattoria sovellettiin 31. maaliskuuta 2012 asti talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot, sekä siitä, että komissio antoi jäsenvaltioille yleisvaltuutuksen maksaa suorien tukien ennakoita 16. lokakuuta 2011 alkaen. Lisäksi olisi pantava merkille, että kaikkien muiden tämän alan järjestelmien eli yhtenäisen pinta-alatuen järjestelmän, erillisen sokerituen, hedelmä- ja vihannestuen sekä erityistuen (68 artikla) täytäntöönpano oli nopeampaa indikaattorin tasoon nähden. Jäsenvaltiot ovat tähän mennessä maksaneet kuitenkin yli 96 prosenttia talousarvion ennakoiduista tarpeista verrattuna vuonna 2011 vastaavana ajankohtana maksettuun vuotta 2010 koskevaan 94 prosenttiin. Lukijalle tiedoksi, että komissio otti vuodesta 2010 alkaen käyttöön liitteessä 1 esitetyssä alustavaa täytäntöönpanoa koskevassa taulukossa alaviitteen *. Alaviite osoittaa sen, mikä olisi tilanne, jos indikaattoria olisi 31. maaliskuuta 2012 sovellettu tuotannosta irrotettujen suorien tukien rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tuotannosta irrotettujen suorien tukien käytettävissä olevat ennakoidut kokonaismäärärahat koostuvat talousarvion 37 189 miljoonan euron hyväksytyistä määrärahoista ja tuotannosta irrotettujen suorien tukien käyttötarkoitukseensa sidotuista tuloista, jotka ovat arviolta 700 miljoonaa euroa. Näin ollen jos indikaattoria olisi sovellettu tuotannosta irrotettuihin suoriin tukiin käytettävissä oleviin ennakoituihin 37 889 miljoonan euron kokonaismäärärahoihin, havaittu ylikäyttö olisi ollut pienempi eli 320,2 miljoonaa euroa. Komissio seuraa tässä vaiheessa tiiviisti tuotannosta irrotettujen suorien tukien toteutumistilannetta. 4.2.2. Muut suorat tuet (+ 165,5 miljoonaa euroa) Koska komissio antoi jäsenvaltioille yleisvaltuutuksen maksaa suorien tukien ennakoita 16. lokakuuta 2011 alkaen, tukien maksuvauhti oli 31. maaliskuuta 2012 joidenkin järjestelmien osalta indikaattorin osoittamaa tasoa nopeampi. Näihin järjestelmiin kuuluivat emolehmäpalkkio ja naudanlihan erityispalkkio, perunatärkkelyksen tuottajille maksettavat tuet sekä riisin ja puuvillan pinta-alatuet. Samalla tavoin kuin tuotannosta irrotettujen suorien tukienkin kohdalla komissio seuraa tässä vaiheessa tiiviisti muiden suorien tukien toteutumistilannetta. 4.3. Maatalousmenojen tarkastaminen 4.3.1. Edeltävien varainhoitovuosien tilien tarkastaminen ja hyväksyminen (+ 58,3 miljoonaa euroa) Jäsenvaltiot ilmoittivat tehneensä 31. maaliskuuta 2012 asti ulottuvalla jaksolla tilien tarkastamis- ja hyväksymismenettelyssä positiivisia oikaisuja 0,7 miljoonaa euroa. Tämänhetkinen toteutumistaso johtuu näiden oikaisujen vertaamisesta vastaavan indikaattorin tasoon 31. maaliskuuta 2012. Olisi kuitenkin huomattava, etteivät jäsenvaltiot ole vielä tässä vaiheessa ilmoittaneet kaikkia tämän varainhoitovuoden aikana odotettavissa olevia tilien tarkastamista ja hyväksymistä koskevia päätöksiä eivätkä kaikkia tilien tarkastamis- ja hyväksymismenettelyssä tehtyjä oikaisuja. Olisi korostettava, että komissio oli vuotta 2012 koskevassa oikaisukirjelmässään ehdottanut - 69 miljoonan euron oikaisuja. Budjettivallan käyttäjän hyväksymässä vuoden 2012 talousarviossa määräksi vahvistettiin – 200 miljoonaa euroa. Tässä vaiheessa komissio katsoo, etteivät sen tilien tarkastamista ja hyväksymistä koskevista päätöksistä ja jäsenvaltioiden maksumääräaikojen noudattamatta jättämisistä johtuvat oikaisut riitä kattamaan tätä suurempaa, – 200 miljoonan euron määrää kokonaisuudessaan. Komission olisi katettava tästä johtuva negatiivisten talousarviomäärärahojen huomattava vaje positiivisilla talousarviomäärärahoilla päättääkseen tämän budjettikohdan vuonna 2012. 4.4. Muut menot 4.4.1. Elintarvikkeiden ja rehujen turvallisuus, eläinten terveys, eläinten hyvinvointi ja kasvien terveys (- 59 miljoonaa euroa) Tästä momentista rahoitettaviin järjestelmiin liittyy komission maksamia suoria tukia. Parantuneen eläinten terveystilanteen ja lainsäädäntöön tehtyjen muutosten (vaaditaan vähemmän TSE-testejä) myötä eläintautien hävittämistä ja seurantaa koskevien ohjelmien odotetut tarpeet ovat pienemmät kuin vuoden 2012 talousarviota valmisteltaessa arvioitiin. Tässä vaiheessa tämän momentin määrärahoissa arvioidaan esiintyvän alikäyttöä. 5. Maataloustukirahaston käyttötarkoitukseensa sidottujen tulojen toteutuminen Liitteessä 1 oleva taulukko osoittaa, että 31. maaliskuuta 2012 oli kerätty 477,2 miljoonaa euroa käyttötarkoitukseensa sidottuja tuloja seuraavasti: – sääntöjenmukaisuustarkastuksia koskevien päätösten perusteella tehdyistä oikaisuista saadut tulot olivat 345,7 miljoonaa euroa, ja lisää tuloja ennakoidaan saatavan varainhoitovuoden loppuun mennessä; – sääntöjenvastaisuuksien perusteella saadut tulot olivat noin 74,9 miljoonaa euroa, ja lisämääriä ennakoidaan saatavan niin ikään varainhoitovuoden loppuun mennessä; ja – tässä vaiheessa suurin osa maidon lisämaksusta saatavista tuloista on kerätty, ja ne ovat 56,6 miljoonaa euroa. Vuodelta 2011 vuodelle 2012 siirretty määrä oli lopulta 441,5 miljoonaa euroa, mikä on huomattavasti yli alun perin arvioidun määrän, joka oli 205 miljoonaa euroa. Maataloustukirahaston menoihin 31. maaliskuuta 2012 käytettävissä oleva käyttötarkoitukseensa sidottujen tulojen määrä on siis 918,6 miljoonaa euroa. Tässä vaiheessa vielä keräämättä oleva käyttötarkoitukseensa sidottujen tulojen määrä on 327,8 miljoonaa euroa (vuoden 2012 talousarviossa oletetaan, että vuonna 2012 käyttötarkoitukseensa sidottujen tulojen määrä on arviolta 805 miljoonaa euroa, josta 477,2 miljoonaa euroa on jo kerätty). 6. Väliaikaisista rakenneuudistusmääristä peräisin olevien tulojen toteutuminen (sokeriala) Jäsenvaltioilta ei ole lainsäädännön mukaisesti kerätty marraskuun 2009 jälkeen uusia väliaikaisia rakenneuudistusmääriä. Sokerialan rakenneuudistusrahastosta käytettävissä olevien käyttötarkoitukseensa sidottujen tulojen kokonaismäärä on näin ollen yhtä suuri kuin vuoden 2011 talousarviosta siirretty määrä, joka on alkuperäisistä arvioista poiketen 856,8 miljoonaa euroa (enemmän kuin vuoden 2012 talousarviossa ennakoitu 832,2 miljoonaa euroa, mikä johtuu vuoden 2011 lopussa suoritetuista ennakoitua pienemmistä tukimaksuista). 7. Sokerialan rakenneuudistusrahaston toteutuminen Jäsenvaltiot olivat maaliskuun 2012 lopussa suorittaneet 69 miljoonaa euroa rakenneuudistustukia, monipuolistamistukia ja sokerinpuhdistustukia varten. 8. Päätelmät Maataloustukirahaston vuoden 2012 talousarviomäärärahojen alustava täytäntöönpano 31. maaliskuuta 2012 asti ulottuvalla jaksolla osoittaa, että jäsenvaltioille maksetut kuukausikorvaukset ylittivät indikaattoriin perustuvan talousarvion toteuttamista koskevan menoprofiilin 1 359,7 miljoonalla eurolla. Tämä johtui pääasiassa siitä, että komissio antoi yleisvaltuutuksen maksaa suorien tukien ennakoita 16. lokakuuta 2011 alkaen. Se johti siihen, että kyseisten tukien maksuvauhti oli aiempaa nopeampaa. Käyttötarkoitukseensa sidottuja tuloja on käytettävissä 918,6 miljoonaa euroa, ja vuonna 2012 niitä arvioidaan kerättävän vielä 327,8 miljoonaa euroa. Tässä vaiheessa komissio arvioi, että sekä käytettävissä oleva että vuoden kuluessa vielä käytettäväksi tuleva käyttötarkoitukseensa sidottujen tulojen määrä on riittävä hedelmä- ja vihannesalan ja tuotannosta irrotettujen suorien tukien rahoittamiseksi, kuten vuoden 2012 talousarviota laadittaessa alun perin ennakoitiin. Koska sääntöjenmukaisuustarkastuksesta johtuvia oikaisuja korotettiin – 200 miljoonaa euroon (ks. edellä oleva 4.3.1 kohta), komissio seuraa tiiviisti talousarvion täytäntöönpanoa nähdäkseen, voiko se rahoittaa suuremmat negatiiviset menot, joita ei kateta komission tilien tarkastamisesta ja hyväksymisestä tekemistä päätöksistä ja jäsenvaltioiden tukimaksumääräaikojen noudattamatta jättämisistä johtuvista muista oikaisuista tosiasiallisesti kerättävillä tuloilla, talousarvion muiden osien alikäytöllä. [1] EUVL L 209, 11.8.2005, s. 1. [2] Siirretyt käyttötarkoitukseensa sidotut tulot on käytettävä ensin eli ennen budjettivallan käyttäjän hyväksymiä määrärahoja tai vuoden kuluessa kertyneitä käyttötarkoitukseensa sidottuja tuloja (varainhoitoasetuksen 10 artikla).